ຫວຽດນາມ ປາດຖະໜາຢາກຊຸກຍູ້ການພົວພັນຄູ່ຮ່ວມມືຮອບດ້ານກັບ ອາເມລິກາ
ທ່ານເອກອັກຄະລັດຖະທູດ ຫວຽດນາມ
ປະຈຳ ອາເມລິກາ ຟ້າມກວາງວີງ
ຫວ່າງແລ້ວນີ້ ທ່ານເອກອັກຄະລັດຖະທູດ ຫວຽດນາມ ປະຈຳ ອາເມລິກາ ຟ້າມກວາງວີງ ມີການພົບປະກັບທ່ານ Ted Yoho ສະມາຊິກສະພາຕ່ຳ, ປະທານອະນຸກຳມາທິການ ອາຊີ - ປາຊີຟິກ ຂຶ້ນກັບກຳມາທິການການຕ່າງປະເທດຂອງສະພາຕ່ຳ ອາເມລິກາ. ທີ່ການພົບປະ, ທ່ານເອກອັກຄະລັດຖະທູດ ຟ້າມກວາງວີງ ຕີລາຄາສູງການສະໜັບສະໜູນຂອງອະນຸກຳມາທິການ ແລະ ຂອງທ່ານ Ted Yoho ໃນນາມສ່ວນຕົວ ສຳລັບການພົວພັນ ຫວຽດນາມ - ອາເມລິກາ, ແຈ້ງໃຫ້ທ່ານປະທານອະນຸກຳມາທິການຊາບກ່ຽວກັບສະພາບການພັດທະນາ, ພາລະກິດປ່ຽນໃໝ່ ແລະ ນະໂຍບາຍການທູດຂອງ ຫວຽດນາມ ແລະ ຢືນຢັນວ່າ ຫວຽດນາມ ຖືເປັນສຳຄັນ ແລະ ພ້ອມກັບສະພາແຫ່ງຊາດ, ອຳນາດການປົກຄອງໃໝ່ຂອງ ອາເມລິກາ ສືບຕໍ່ຊຸກຍູ້ການພົວພັນຄູ່ຮ່ວມມືຮອບດ້ານ ຫວຽດນາມ - ອາເມລິກາ. ທ່ານສະມາຊິກສະພາຕ່ຳ Ted Yoho ສະແດງຄວາມປິຕິຊົມຊື່ນຕໍ່ການພັດທະນາຢ່າງວ່ອງໄວ ແລະ ຮອບດ້ານຂອງການພົວພັນ 2 ປະເທດ, ໃນນັ້ນມີຂົງເຂດຮ່ວມມືເສດຖະກິດ ແລະ ການສຶກສາ - ບຳລຸງສ້າງ. ທ່ານສະມາຊິກສະພາຕ່ຳ Ted Yoho ກໍ່ຕີລາຄາສູງຜົນສຳເລັດຂອງປະຊາຄົມຊາວ ຫວຽດນາມ ອາໄສຢູ່ ອາເມລິກາ ເວົ້າລວມ ແລະ ລັດ Florida ແຫ່ງທີ່ທ່ານເປັນຕົວແທນເວົ້າສະເພາະ. ທ່ານສະມາຊິກສະພາຕ່ຳຢືນຢັນວ່າ: ສະພາແຫ່ງຊາດ ອາເມລິກາ ຖືເປັນສຳຄັນທີ່ສຸດການພົວພັນຮ່ວມມືກັບພາກພື້ນ ອາຊີ - ປາຊີຟິກ, ໃນນັ້ນ ມີບັນດາຄູ່ຮ່ວມມື ອາຊຽນ ແລະ ຫວຽດນາມ; ສະໜັບສະໜູນເລື່ອງຮ່ວມມືຮັບປະກັນສະພາບແວດລ້ອມແຫ່ງການສັນຕິພາບ, ຄວາມສະຫງົບປອດໄພ, ສະຖຽນລະພາບ ແລະ ພັດທະນາໃນພາກພື້ນ, ໃນນັ້ນມີທະເລຕາເວັນອອກ; ຕີລາຄາສູງບົດບາດຂອງ ຫວຽດນາມ ໃນພາກພື້ນ, ໃນນັ້ນ ມີການເປັນເຈົ້າພາບຈັດຕັ້ງປີ APEC 2017 ສຳເລັດຜົນ.
(ແຫຼ່ງຄັດຈາກ VOV)